**ΑΝΑΚΟΙΝΩΣΗ Ε.Σ.Α.μεΑ.**

**Επικοινωνία Ε.Σ.Α.μεΑ. με υπουργείο Παιδείας για τις προσλήψεις αναπληρωτών εκπαιδευτικών με αναπηρία και εκπαιδευτικών γονέων ΑμεΑ**

Όπως είναι γνωστό, όλο το τελευταίο διάστημα η Ε.Σ.Α.μεΑ. έχει εκφράσει την έντονη διαμαρτυρία της τόσο για την τροπολογία για τις προσλήψεις αναπληρωτών εκπαιδευτικών όσο και για το σχέδιο της υπουργικής απόφασης, με επιστολές, διαβήματα κλπ.

Ενημερώνουμε ότι μετά τα παραπάνω υπήρξε επικοινωνία με το υπουργείο Παιδείας και τελικώς δόθηκε στην Ε.Σ.Α.μεΑ. ρητή διαβεβαίωση στα εξής θέματα:

Απαλείφεται η προϋπόθεση στην υπουργική απόφαση για ύπαρξη γνωμάτευσης με τον όρο εφ’ όρου ζωής αναπηρία.

Το πιστοποιητικό αναπηρίας του εκπαιδευτικού με αναπηρία ή εκπαιδευτικού γονέα τέκνου με αναπηρία πρέπει να είναι σε ισχύ, είτε από ΚΕΠΑ, ΑΝΥΕ, ΑΣΥΕ, νομαρχιακή επιτροπή κλπ., σύμφωνα με όλες τις ισχύουσες διατάξεις.

Αίρεται ο ρατσιστικός αποκλεισμός ότι οι εκπαιδευτικοί με αναπηρία δεν μπορούν να εργαστούν σε ΚΕΔΥΥ και σε παράλληλη στήριξη.

Τέλος συμφωνήθηκε εντός του προσεχούς άμεσου διαστήματος να υπάρξει συνάντηση υπουργείου και Ε.Σ.Α.μεΑ. προκειμένου να συζητηθούν το σύνολο των θεμάτων που αφορούν στην εκπαίδευση των παιδιών με αναπηρία καθώς και στους εκπαιδευτικούς και λοιπό προσωπικό του υπουργείου Παιδείας που είναι άτομα με αναπηρία. Η διαβούλευση και η συνεργασία του υπουργείου με την Ε.Σ.Α.μεΑ. και τους φορείς της εκπαιδευτικής κοινότητας πρέπει να γίνει η βάση των αλλαγών στην εκπαίδευση. Ευελπιστούμε στις συναντήσεις που θα έχει ο υπουργός τις επόμενες ημέρες με την εκπαιδευτική κοινότητα για τα θέματα της Ειδικής Εκπαίδευσης να μην αποκλειστεί η Ε.Σ.Α.μεΑ.

Η Ε.Σ.Α.μεΑ. επιμένει και θα συνεχίσει να αγωνίζεται για την πρότασή της προς το υπουργείο Παιδείας, με την οποία ζητά, μετά την πρόσφατη ψήφιση του ν.4440/2016 (ΦΕΚ 224 Α΄), όπου στο άρθρο 25 θεσπίστηκε η κάλυψη ποσοστού 15% των προσλήψεων από άτομα με αναπηρία και χρόνιες παθήσεις και μέλη των οικογενειών τους, την εφαρμογή των εν λόγω ρυθμίσεων στη γενική και ειδική εκπαίδευση για την πρόσληψη μόνιμων ή αναπληρωτών εκπαιδευτικών με αναπηρία ή χρόνια πάθηση και των εκπαιδευτικών που έχουν υπό την προστασία τους άτομο με αναπηρία.